Fil-messaġġ tal-Milied, l-Arċisqof Charles J. Scicluna fakkar kif it-twelid tat-tarbija ta' Betlehem tgħallimna ngħożżu l-ħajja mill-ewwel mument tat-tnissil tagħha. Saħaq li l-Milied ifakkarna wkoll li l‐ħajja għandha valur li huwa bla prezz. F'għeluq il-200 sena tal-għanja O Lejl ta' Skiet , l-Arċisqof qal li t-tarbija ta' Betlehem tħeġġiġna wkoll nieqfu u nirriflettu fuq il-mistoqsijiet fundamentali tal-ħajja, mistoqsijiet li "l‐bniedem għamilhom f'kull kultura u f'kull żmien," dwar minn fejn ġejjin u fejn sejrin. Appella wkoll biex "fil‐Milied, waqt li qed nagħtu rigali speċjali lil xulxin, nifhmu li Alla sar bniedem biex aħna nsibu u nibqgħu ngħixu fid‐dinjità, li nirrispettaw id‐dinjità ta' xulxin, li naħfru lil xulxin, u li ngħixu flimkien fil‐paċi". Segwi l-messaġġ tal-Arċisqof minn quddiem il-presepju fil-knisja parrokkjali ta' San Ġiljan. Nawgurawlkom Milied qaddis u Sena Ġdida mimlija risq.
Il-valur tal-ħajja